En investorgruppe overtager hotellet i Aalborg, efter at den internationale hotelkæde First Hotels er gået konkurs.

Telefonerne kimer onsdag på hotellet i Rendsburggade i Aalborg, efter at mediet EjendomsWatch onsdag offentliggjorde, at den internationale hotelkæde First Hotels er gået konkurs og lukker forretningen i Danmark. Kædens tre hoteller i Odense, Aalborg og København lukker ned som konsekvens af, at den norske Maribel-koncern i sidste uge begærede sig selv konkurs. Siden har hoteldirektør i Aalborg, Jacqueline Taul, haft travlt med at besvare telefonopkald fra bekymrede gæster, der har booket sig til overnatninger på hotellet. - Telefonerne kimer, for det er klart, når sådan en nyhed kommer ud, så reagerer folk, men jeg kan altså berolige alle med, at hotellet i Aalborg fortsætter, siger hoteldirektør, Jacqueline Taul, til TV2 Nord. Det er nemlig lykkedes en investorgruppe at overtage hotellet i Aalborg, således at det kan fortsætte. Dog under et andet navn og med en ny bestyrelse. Hotellet fortsætter som Slotshotellet Aalborg. - Det skal jeg lige vænne mig til at sige i telefonen, lyder det fra Jacqueline Taul, som understreger, at hotellet lige nu har mange gæster og bookinger. - Vi har samme ansatte, så det eneste, der er ændret, er navnet, lyder det fra hoteldirektøren i Aalborg.